Twee mans koelbloedig by kruising doodgeskietDie nooddienste en polisie Dinsdag op die toneel. (Foto: Twitter/Yusuf Abramjee) Die polisie is op die spoor van verdagtes nadat twee mans Dinsdagmiddag koelbloedig by ŉ kruising in Benoni aan die Oos-Rand doodgeskiet is. Kapt. Kay Makhubele, woordvoerder van die polisie, het aan Maroela Media gesê twee mans in ŉ Volkswagen Polo het omstreeks 14:00 van Benoni se sakesentrum in Voortrekkerweg in die rigting van McKenziepark gery toe hulle by die kruising van Snakeweg by die verkeerslig stilgehou het. ŉ Wit Ford Ranger het agter die mans se motor stilgehou waarna ŉ man uit dié voertuig geklim, doodluiters na die VW Polo gestap en skote op die mans afgevuur het. “Die man het toe terug na die Ford Ranger gestap, ingeklim en weggery.” Russel Meiring, woordvoerder van ER24, het gesê paramedici is ná die voorval na die toneel ontbied waar hulle die slagoffers se motor oortrek met koeëlgate in die pad aangetref het. “Die liggame van twee mans is in die motor aangetref. Hulle is albei op die toneel dood verklaar.” Die nooddienste Dinsdag op die toneel. (Foto: Twitter/Yusuf Abramjee)